Verkragter van 6-jarige meisie gesoek | Netwerk24
Deur Anena Burger 29 Julie 2021 15:38
Die eenheid teen gesinsgeweld, kindermishandeling en seksuele oortredings (GKS) in Galeshewe het Donderdag 'n dringende beroep op lede van die publiek gedoen om hulle te help met inligting.
Kapt. Sergio Kock, polisiewoordvoerder, sê die meisie en 'n maat het op 18 Julie naby haar ouerhuis in Madibastraat in Galeshewe gespeel toe 'n man hulle nader en met kosgeld probeer omkoop.
Die skets wat deur die polisie uitgereik is van hoe die verdagte moontlik lyk. Foto: Verskaf
Toe die kinders weier om saam met hom te gaan, het hy die sesjarige meisie gegryp en met haar na 'n veld in die nabye omgewing gehardloop, waar hy haar verkrag het.
Kock sê hierna het die man die meisie in die veld gelos en gevlug.
Die meisie is terug na haar ouerhuis, waar sy aan haar ouers vertel het wat gebeur het. Haar ouers is dadelik na die polisie.
Volgens Kock het die meisie se maat op 19 Julie uitwysings aan die polisie gedoen oor waar hulle gespeel het.
Die GKS-eenheid soek sedertdien onverpoos na die verdagte en het nou 'n skets saamgestel oor hoe die man moontlik lyk.
"Die polisie het dringend die hulp van die publiek nodig om met enige moontlike inligting na vore te kom," sê Kock.